雙雁吟
作者：趙文
朝代：宋

paragraphs: 雲間有雙雁，弋者欲炙之。
雁飛向南去，雖有矰𥐊將安施。
山川悠遠霜霰苦，可憐宿食不得時。
一雁中道死，一雁忍痛鳴且飛。
黄雲落日天地瘦，惟有影與形相隨。
歸來故巢亦已毀，朝吟夕怨欲訴誰。
千古萬古多別離，唯有死者何當歸。
嗚呼物生有情盍俱死，莫令後死空鳴悲。